חוק לתיקון ולהארכת תוקפן של תקנות שעת חירום (נגיף הקורונה החדש – דיונים בהשתתפות עצורים, אסירים וכלואים) (תיקון), התש"ף–2020
הצעת חוק ממשלתית, הכנסת ה-23
פורסם: ספר החוקים, חוברת 2817, עמ' 174, 2020-07-01T00:00:00+03:00
התיקון החליף את ההסדרים אשר נקבעו בתקנות שעת חירום (דיוני ועדות שחרורים), התש"ף–2020, שמטרתם להסדיר את אופן קיום הדיון בוועדות השחרורים ובוועדה לעיון בעונש, הפועלת מכוח חוק השיפוט הצבאי, בדרך שתצמצם, ככל האפשר, את הסיכון להדבקה של אסירים כתוצאה מחשיפתם לגורמים שמחוץ לכלא. 
לכן, נקבע כי למעט סוגי דיונים אחדים, לא יתקיימו דיוני שחרורים בתקופת תוקפה של הודעת שר המשפטים על מצב חירום מיוחד לפי תקנות בתי המשפט ולשכות ההוצאה לפועל אלא אם כן הורה יושב הראש לקיימם, בשל דחיפות העניין. בנוסף, נקבעו הוראות בעניין אופן קיום דיונים בוועדות בלא נוכחות האסירים באולם, אלא בהשתתפותם מרחוק באמצעים טכנולוגיים, ובמידת הצורך - גם בהשתתפות מרחוק של הצדדים הנוספים לדיון ושל ועדות השחרורים עצמן. נקבעה זכותו של האסיר לבקש דיון חוזר בנוכחותו לאחר שלא תהיה עוד מניעה לעשות כן. כמו כן, הוענקה סמכות ליושב ראש הוועדה לדון, בעניינים מסויימים, בדן יחיד וללא קיום דיון בעל פה. וכן, בשל הגבלת היציאה למרחב הציבורי, הוסף תחליף טלפוני לחובת ההתייצבות במשטרה לפי החוק, או לפי החלטת ועדת השחרורים. לבסוף, נקבעה חובת דיווח על מספר הדיונים שהתקיימו כאמור לעיל לוועדת החוקה, חוק ומשפט.